7 A re tlhoka go tshwenyega gore Jesu a ka nna a se ka a dirisa maatla a gagwe sentle? Legoka! Jesu o rata Rraagwe thata ka jalo a ka se dire sepe se se tla mo utlwisang botlhoko. (Johane 8:29; 14:31) Jesu o itse sentle gore go ka se direge gore Jehofa a se ka a dirisa maatla a gagwe a magolo sentle. Jesu o iponetse ka matlho gore Jehofa o senka ditshono tsa “gore a bontshe ba pelo ya bone e feletseng mo go ene nonofo ya gagwe.” (2 Ditiragalo 16:9) Ee ruri, Jesu o rata batho fela jaaka Rraagwe, ka jalo re ka tshepa re sa belaele gore Jesu ka metlha o tla dirisa maatla a gagwe ka tsela e e solegelang molemo. (Johane 13:1) Jesu o itiretse leina le lentle thata mo kgannyeng eno. A re sekaseke maatla a o neng a na le one fa a le mo lefatsheng le kafa a neng a tlhotlheletsega go a dirisa ka teng.